Les solucions de finançament de l'ICF han arribat a 812 empreses i entitats per un total de 286 milions d'euros, un 34% més que el primer semestre del 2018.
El 98% dels projectes finançats corresponen a pimes i autònoms, dos segments fonamentals de l'economia catalana.
El Grup ICF continua impulsant el finançament del teixit empresarial i durant el primer semestre de 2019 ha finançat 812 empreses i entitats per un import total de 286 milions, dels quals 212,3 M€ s'han formalitzat a través de l'ICF i 73,5 M€ a través d'Avalis de Catalunya.
Aquestes xifres suposen un creixement tant en nombre d'empreses (+8%) com en volum total invertit (+34%) respecte al mateix període del 2018.
El 85,7% dels projectes finançats corresponent a pimes i un altre 11,1% a autònoms, dos dels pilars fonamentals de l'economia catalana.
L'activitat del grup ICF ha permès crear o mantenir un total de 27.663 llocs de treball.
El conseller delegat de l'ICF, Josep-Ramón Sanromà, ha destacat que, en línia amb els Objectius de Desenvolupament Sostenible definits per les Nacions Unides a l'Agenda 2030 i els objectius estratègics de l'economia catalana, "l'ICF ha continuat centrant la seva activitat en finançar el creixement, la innovació i la internacionalització de les pimes; l'impuls de les start-ups i els projectes de l'àmbit social".
En aquest sentit, l'entitat, a través de la línia de préstecs ICF Ecoverda, finança projectes sostenibles d'eficiència energètica, economia verda i circular.
També, i en col·laboració amb l'Agència de l'Habitatge de Catalunya, posa a disposició d'entitats, ajuntaments i promotores dues línies destinades a l'adquisició i construcció d'habitatge de lloguer social.
En l'àmbit de la innovació, la internacionalització i el creixement de les pimes destaca la línia ICF Eurocrèdit, cofinançada amb fons FEDER.
Mitjançant aquesta línia, de gener a juny de 2019 s'han finançat 80 projectes per 37M€ que contribuiran, entre d'altres, a l'obertura de nous mercats, el desenvolupament de nous productes i/o a enfortir les activitats de l'empresa.
D'acord amb darrers resultats de balanç de l'ICF i en línia amb el PIB català, Barcelona i la seva àrea d'influència concentren el 73% de les operacions formalitzades, seguida de Girona (9%), la Catalunya Central (7%), Tarragona-Terres de l'Ebre (5%) i Lleida-Pirineu (4%).
En l'àmbit del capital risc, l'ICF continua apostant per fons de capital risc i per empreses innovadores en les seves diferents fases: des de companyies en fases inicials de creació fins a primeres etapes d'expansió i empreses en creixement.
Sanromà ha destacat que l'ICF actua "com a element tractor i dinamitzador de la inversió, catalitzant els nous projectes dels àmbits de la innovació, la digitalització, la salut i la biotecnologia a través de diferents instruments".
Així en el decurs del primer semestre d'enguany, l'ICF ha compromès 113,8 M€ en fons de capital risc que inverteixen en empreses catalanes de nova creació i/o pimes en creixement.
D'aquest import total, 70M€ corresponen als dos nous fons de capital risc gestionats per ICF Capital que l'ICF va posar en marxa al juny.
En concret, ICF Capital Expansió II es va constituir amb 50M€ i ICF Venture Tech II amb 20M€.
A més, a través de la línia IFEM Innovació, s'ha coinvertit amb altres inversors privats en 8 start-ups per 1,3M€.
L'ICF ha tancat el primer semestre de 2019 amb uns resultats nets de 4,7 milions d'euros.
Pel que fa a la resta d'indicadors, l'entitat ha millorat el percentatge dels principals indicadors enregistrant un coeficient de solvència del 41,3% i una ràtio de cobertura del 148,5%, mentre que la ràtio de mora se situa en el 7,3%.